A KÖZSZOLGÁLATI TÖRVÉNYSZÉK VÉGZÉSE
(első tanács)
2009. március 31.
F‑146/07. sz. ügy
Luigi Marcuccio
kontra
az Európai Közösségek Bizottsága
„Közszolgálat – Tisztviselők – A felperest állítólag ért baleset kivizsgálása iránti kérelem – Kártérítési kereset – Jogilag nyilvánvalóan megalapozatlan kereset – Nyilvánvaló elfogadhatatlanság”
Tárgy:      Az EK 236. cikk és az EA 152. cikk alapján benyújtott kereset, amelyben L. Marcuccio egyrészt különösen a Bizottság azon határozatának
megsemmisítését kéri, amelyben nem adott helyt az iránti kérelmének, hogy a Bizottság indítson vizsgálatot egy állítólag akkor
történt eseménnyel kapcsolatban, amikor a Bizottság angolai képviseletére volt beosztva, másrészt pedig az ezen eseménnyel
összefüggésben őt ért kár megtérítését kéri.
Határozat:      A Közszolgálati Törvényszék a keresetet részben mint nyilvánvalóan elfogadhatatlant, részben mint jogilag nyilvánvalóan megalapozatlant
elutasítja. A Közszolgálati Törvényszék a felperest kötelezi a költségek viselésére.
Összefoglaló
Tisztviselők – Kereset – Előzetes közigazgatási panasz – Határidők – Jogvesztés – Újbóli megnyitás – Feltétel – Új tény
(Személyzeti szabályzat, 90. és 91. cikk)
A személyzeti szabályzat 90. cikkének (1) bekezdése szerinti kérelem előterjesztésére vonatkozó lehetőség nem jogosítja fel
a tisztviselőt arra, hogy meghosszabbítsa a személyzeti szabályzat 90. és 91. cikkében a panasz és a kereset előterjesztésére
vonatkozóan szereplő határidőket, és így e kérelemmel közvetve olyan korábbi határozatot támadjon, amelyet a határidőn belül
nem vitatott. Következésképpen kizárólag új és lényeges tények felmerülése igazolhatja a korábbi, véglegessé vált határozat
felülvizsgálata iránti kérelem előterjesztését.
(lásd a 39. és 47. pontot)
Hivatkozás:
a Bíróság 232/85. sz., Becker kontra Bizottság ügyben 1986. november 13‑án hozott ítéletének (EBHT 1986., 3401. o.) 8. pontja.